રોંગ સાઈડ રાજુ એક હીટ એન્ડ રન એક્સિડન્ટથી ઓપન થાય છે (એક્ચ્યુઅલી મુતરવાનાં સીનથી!) જેમાં નાઈટ ચેકિંગમાં તોડ કરતાં બે પોલીસવાળા અને એક સીનીયર સીટીઝનને એક મોંઘી કાર (બીએમડબ્લ્યુ કે ઔડી સિવાય પણ છે કારો યાર!) ઉડાવી દે છે. કેસની તપાસ કરનાર ઇન્સ્પેકટર ગોહિલ તરીકે દમદાર અભિનય કરનાર જયેશ મોરે ખાસ કરીને મિડલ ક્લાસનાં અને એ પણ દારૂના કેરિયર એવા રાજુને પકડી પાડે છે, પણ એકપણ લાફો નથી મારતો એ આશ્ચર્ય હજુ અમને હજુ છે, અને કાયમ રહેશે ! અમદાવાદના સેટિંગમાં બનેલી ફિલ્મમાં મુખ્ય રોલ કરનાર રાજુ મૂળ કાઠીયાવાડીનો જણાય છે, પણ કદાચ પ્યોર નહિ, પણ બબ્બૈયા કાઠીયાવાડી બોલે છે. જોકે અમદાવાદના સેટિંગની ફિલ્મ હોવા છતાં હોસ્પિટલ અને કોર્ટ સહિત ક્યાંય ભીડ કે કેઓસ દેખાતો નથી તે ડાયરેક્ટરની કમાલ છે અને આ સ્કીલ સરકારી ડોક્યુમેન્ટરી બનાવવામાં કામ આવે એવી છે.